b'\n_START_ARTICLE_\nBeverly Hills purk\n_START_SECTION_\nHandling\n_START_PARAGRAPH_\nFilmen handler om den gatevante Detroit-etterforskeren Axel Foley som igangsetter en privat etterforskning n\xc3\xa5r hans beste venn blir myrdet. Sporene f\xc3\xb8rer ham til helt Beverly Hills i California. Der l\xc3\xa6rer han raskt at hans direkte stil ikke passer og derfor f\xc3\xa5r to lokale politibetjenter i oppgave \xc3\xa5 s\xc3\xb8rge for at situasjonen ikke kommer ut av kontroll under hans opphold. Ved hjelp av sin muntre stil klarer Axel \xc3\xa5 etablere et vennskap med de to politifolkene og etterhvert dras de inn jakten p\xc3\xa5 den han misstenker stod bak mordet. Vedkommende er en rik forretningsmann som nyter stor respekt i samfunnet - og som attp\xc3\xa5til er sjefen til hans venninne, Jenny.\n_START_SECTION_\nPopularitet og \xc3\xb8konomi\n_START_PARAGRAPH_\nBeverly Hills purk hadde sv\xc3\xa6rt gode bes\xc3\xb8kstall p\xc3\xa5 kino, b\xc3\xa5de i USA og mange andre land. Den innbragte hele $316 millioner p\xc3\xa5 verdensbasis, hvorav $235 millioner i USA alene. Den ble den mest innbringende filmen i USA i 1984._NEWLINE_Produksjonskostnadene var p\xc3\xa5 $15 millioner._NEWLINE_Det kan ellers nevnes at den ble den mest bes\xc3\xb8kte filmen ved Oslo-kinoene i 1985, med 150 000 bes\xc3\xb8kende.\n_START_SECTION_\nAnmelderne\n_START_PARAGRAPH_\nDen ble godt mottatt av kritikerne, noe som gjenspeiles i at den har f\xc3\xa5tt 80\xc2\xa0% p\xc3\xa5 Rotten Tomatoes. Den amerikanske filmkritikeren Roger Ebert var bare halvforn\xc3\xb8yd og gav den 2,5 av 4 stjerner, mens Leonard Maltin gav den 3,5 av 4 stjerner._NEWLINE_Ogs\xc3\xa5 de norske anmelderne var positive. Blant annet s\xc3\xa5 gav b\xc3\xa5de Aftenposten, Arbeiderbladet og VG den terningkast fire. Det norske nettstedet CINERAMA gav den terningkast fire i 2013.\n_START_SECTION_\nMusikk\n_START_PARAGRAPH_\nFilmens tittell\xc3\xa5t, "The Heat is On", ble fremf\xc3\xb8rt av Glenn Frey og ble en stor hitt midt p\xc3\xa5 1980-tallet. Den instrumentale kjenningsmelodien "Axel-F", fremf\xc3\xb8rt av Harold Faltermeyer, ble ogs\xc3\xa5 en slager. Begge ble utgitt p\xc3\xa5 filmens soundtrack.\n_START_SECTION_\nAnnet\n_START_PARAGRAPH_\nSylvester Stallone var egentlig tiltenkt rollen som Axel, men han ville ha mer action enn det produsentene hadde budsjettert for og dermed gikk rollen isteden til Murphy.'